Rezolūcija par situāciju Zimbabvē



Oficiālais Vēstnesis 061 , 16/03/2009 Lpp. 0040 - 0042



Rezolūcija [1] par situāciju Mauritānijā ĀKK un ES Apvienotā parlamentārā asambleja, - tiekoties Portmorsbijā (Papua-Jaungvinejā) 2008. gada 25.– 28. novembrī, - ņemot vērā Reglamenta 17. panta 2. punktu, - ņemot vērā Āfrikas Savienības (ĀS) dibināšanas akta, 2000. gada jūlija Lomē deklarācijas un Protokola par Āfrikas Savienības Miera un drošības padomes (MDP) izveidi noteikumus par pretkonstitucionālām valdības pārmaiņām, - ņemot vērā MDP lēmumus, kas pieņemti 144. un 151. sanāksmē, - ņemot vērā Apvienoto Nāciju Organizācijas Drošības padomes 2008. gada 20. augusta paziņojumu, - ņemot vērā Rietumāfrikas valstu ekonomikas savienības (ECOWAS), Eiropas Savienības (ES) un Starptautiskās Frankofonijas organizācijas (SFO) paziņojumus un rezolūcijas, - ņemot vērā konsultācijas, kas uzsāktas saskaņā ar Kotonū nolīguma 96. pantu, - ņemot vērā oficiālo paziņojumu konsultatīvajā sanāksmē par situāciju Mauritānijā, ko apmeklēja Arābu valstu līgas, Apvienoto Nāciju Organizācijas, Islāma konferences organizācijas (IKO), SFO, ES un ĀS pārstāvji 2008. gada 21. novembrī Adisabebā, - ņemot vērā ziņojumu, ko iesniedza ĀKK Sūtņu komiteja par apstākļu noskaidrošanas misiju Mauritānijas Islāma Republikā, kas noritēja 2008. gada 7.– 11. oktobrī, - ņemot vērā Mauritānijas Nacionālās asamblejas 2008. gada 14. septembra rezolūciju, A. tā kā 2008. gada 6. augustā ģenerāļa Mohamed Ould Abdel Aziz vadītā hunta gāza Mauritānijas Islāma Republikas prezidentu Sidi Mohamed Ould Cheikh Abdallahi; B. tā kā ekonomiskā un sociālā situācija valstī ir katastrofāla un tā kā demokrātijas panākumus var vislabāk nodrošināt, izmantojot attīstību; C. tā kā prezidents Abdallahi tika ievēlēts demokrātiskās vēlēšanās 2007. gada aprīlī demokrātiska pārejas procesa noslēgumā, ko starptautiskā sabiedrība nodēvēja par paraugprocesu un ko ratificēja Eiropas Savienības vēlēšanu novērošanas misija un Eiropas Parlamenta delegācija; D. ņemot vērā ES atbalstu demokrātiskai pārejai un 156 miljonus eiro vērto "atbalsta programmu" 2008.–2013. gadam atbilstoši desmitajam Eiropas Attīstības fondam, tādējādi papildinot jau sniegto atbalstu un kopš 1985. gada piešķirto palīdzību 335 miljonu eiro apmērā; E. tā kā Mauritānija ir dalībvalsts Eiropas un Vidusjūras reģiona valstu partnerībā, kas citādi pazīstama ar nosaukumu Barselonas process, un piedalījas Vidusjūras reģiona valstu sammitā, kas notika Parīzē 2008. gada 13. jūlijā; F. tā kā prezidents Abdallahi un vairākas citas politiskās personības tika arestētas, lai gan valdības maiņa tika īstenota bez asins izliešanas, un tā kā prezidents Abdallahi aizvien ir nebrīvē; G. tā kā hunta ir izveidojusi "Augstāko valsts padomi" un tā kā padomes priekšsēdētājs ģenerālis Mohamed Ould Abdel Aziz ir iecelts par valsts vadītāju ar "konstitucionālu rīkojumu"; H. tā kā "konstitucionālajam rīkojumam", kurā hunta nosaka savas pilnvaras un kura dod tai pārvaldes tiesības, nav tiesiska pamatojuma; I. tā kā "Augstākā valsts padome" ir iecēlusi premjerministru; J. tā kā Mauritānijas grūtības apvērsuma laikā bija galvenokārt politiskas un tāpēc tās varēja atrisināt mierīgi, izmantojot politiskus līdzekļus un dialogu; K. tā kā par spīti šīm grūtībām Mauritānija ir panākusi būtisku progresu ārkārtīgi jūtīgos iekšpolitikas jautājumos, piemēram, bēgļu atgriešanā, verdzības izskaušanā un plašsaziņas līdzekļu liberalizācijā, un tā kā tā bija laba zīme turpmākai stabilas demokrātijas attīstībai; L. tā kā ir nepieciešamas atklātas debates starp visiem politiskajiem spēkiem, lai noteiktu konstitucionālās kārtības atjaunošanas līdzekļus un mehānismus līdzsvara nodrošināšanai starp izpildvaru un likumdošanu, lai konstitūcijas ietvaros panāktu attiecīgu līdzsvaru starp prezidentu un parlamentu un nepieciešamo politisko stabilitāti bez bruņoto spēku iejaukšanās; M. ņemot vērā dažādos risinājumus krīzes izbeigšanai un konstitucionālās kārtības atjaunošanai, kurus piedāvājuši politiskie spēki un "pilsoniskā sabiedrība", jo īpaši demokrātiskās opozīcijas priekšlikumu un Nacionālās asamblejas ierosināto "pārejas ceļakarti"; N. ņemot vērā drošības problēmas Sāhelas-Sahāras joslā, kas veicina terorismu, pārrobežu noziegumus un ieroču un narkotiku kontrabandu un destabilizē situāciju apakšreģiona valstīs; O. ņemot vērā Mauritānijas nozīmi šī posta apkarošanā; P. ņemot vērā starptautiskās sabiedrības, jo īpaši ĀKK grupas, ECOWAS, ĀS, ES, Arābijas valstu līgas un Apvienoto Nāciju Organizācijas pausto apvērsuma nosodījumu un ĀS un SFO lēmumu izslēgt Mauritāniju, līdz tiek atjaunota demokrātija; Q. tā kā 2008. gada 22. septembrī Āfrikas Savienība izteica huntai ultimātu atjaunot konstitucionālo kārtību un bez noteikumiem atjaunot Sidi Mohamed Ould Cheikh Abdallahi amatā līdz 2008. gada 6. oktobrim; R. tā kā militārā hunta noraidīja šo ultimātu un tā kā otrdien, 2008. gada 7. oktobrī, ĀS Komisija aicināja ĀS dalībvalstis neatzīt pučistus Mauritānijā; S. ņemot vērā konsultāciju procedūras atklāšanu starp Eiropas Savienību un Mauritāniju saskaņā ar Kotonū nolīguma 96. pantu, kas paredz tādas konsultācijas, kurās "puse uzskata, ka otra puse nav izpildījusi saistības, kas izriet no cilvēktiesību, demokrātisko principu un likuma varas ievērošanas"; T. tā kā Pasaules Banka ir atcēlusi palīdzību Mauritānijai 175 miljonu ASV dolāru apmērā; tā kā šī atsaukšana ietekmēs aptuveni 17 valsts projektus Mauritānijā, kā arī valsts dalību Pasaules Bankas reģionālajos projektos, kas cita starpā saistīti ar lauku attīstību, veselību, izglītību un infrastruktūru (piemēram, ceļu būvniecību); U. tā kā policija ir lietojusi vardarbību, lai pārtrauktu nelikumīgas demonstrācijas, kuras organizēja politisko partiju koalīcija, pieprasot prezidenta Abdallahi atjaunošanu amatā; 1. Nosoda bruņoto spēku īstenoto prezidenta un valdības gāšanu Mauritānijā un uzsver, ka ir jāievēro demokrātiski izveidotas iekārtas; izsaka nožēlu par šo kavēkli, ņemot vērā būtiskos panākumus, kas pēdējo gadu laikā bija gūti demokrātijas un likuma varas attīstībā Mauritānijā; 2. Pievērš uzmanību gāztā prezidenta Sidi Mohamed Ould Cheikh Abdallahi pārvietošanai uz viņa dzimto ciematu, kur viņš tiek turēts mājas arestā, bet turpina aicināt nekavējoties un bez nosacījumiem atbrīvot viņu; 3. Aicina Mauritānijas varas iestādes ievērot cilvēktiesības, tostarp vārda brīvību, pulcēšanās un biedrošanās brīvību; 4. Atkārto, ka plašas konsultācijas ir vienīgais veids, kā novērst krīzi un dot visām demokrātiskām iestādēm iespēju atkal veikt to attiecīgās funkcijas, tostarp parlamentam pilnīgi izmantot visas tā privilēģijas; 5. Aicina valdošās militārās varas iestādes noteikt grafiku konstitucionālās kārtības atgriešanai un demokrātisku iestāžu atjaunošanai un nodrošināt, ka militāristi nevar kandidēt vēlēšanās; 6. Attiecīgi aicina visus politiskos dalībniekus Mauritānijā nekavējoties izveidot atbilstošu struktūru šādām aptaujām; 7. Atzinīgi vērtē konsultāciju uzsākšanu starp Eiropas Savienību un valdošajām Mauritānijas varas iestādēm un aicina Eiropas Komisiju sniegt APA regulārus ziņojumus par progresu konsultācijās, kas norisinās saskaņā ar 96. pantu, un par konstitucionālās kārtības atjaunošanas grafiku, tomēr pauž nožēlu, ka līdz šim nav panākts būtisks progress šajā ziņā; 8. Atzinīgi vērtē ĀS paziņojumu, ka tā iesniegs "konkrētus priekšlikumus" pēc tam, kad Mauritānijas "Augstākā valsts padome" noraidīja tās ultimātu; 9. Aicina ĀS un ES izskatīt visas mērķtiecīgās sankcijas, kuras varētu piemērot militārajiem pučistiem (ceļošanas aizliegumu, līdzekļu iesaldēšanu u. tml.), ja tuvākajā nākotnē netiktu izstrādāts attiecīgs un ticams plāns krīzes beigšanai un konstitucionālās kārtības atjaunošanai, bet neveikt darbības, kas varētu apdraudēt Mauritānijas attīstību un tās iedzīvotāju dzīves apstākļu uzlabošanos; 10. Uzstāj, ka Mauritānijas iedzīvotājus, kas jau ir smagi cietuši ekonomiskās un pārtikas krīzes dēļ, nedrīkst padarīt par pašreizējās politiskās krīzes ķīlniekiem un aicina Eiropas Komisiju īstenot atbalsta projektus pilsoniskajai sabiedrībai Eiropas Demokrātijas un cilvēktiesību instrumenta ietvaros; 11. Mudina huntu apsvērt daudzos labumus, ko Mauritānijas tauta iegūs, piedaloties politiskajā miera, demokrātijas, labklājības un humānās, sociālās un kultūras izpratnes procesā, kura aprises tika iezīmētas 2008. gada 13. jūlija Vidusjūras valstu sammitā, ko apmeklēja Mauritānijas Islāma republikas prezidents Sidi Mohamed Ould Cheikh Abdallahi; 12. Izsaka atzinību par ĀKK Sūtņu komitejas delegācijas nosūtīšanu un piemin Mauritānijas Nacionālās asamblejas 2008. gada 14. septembra rezolūcijas pieņemšanu; 13. Pieņem lēmumu nosūtīt ĀKK un ES parlamentāro delegāciju uz Mauritāniju, lai palīdzētu Mauritānijas parlamentam no jauna rast tā vienotību un izeju no krīzes, kas būtu pieņemama visām iesaistītajām pusēm; 14. Uzdod līdzpriekšsēdētājiem nosūtīt šo rezolūciju ĀKK un ES Ministru padomei, Eiropas Komisijai, Panāfrikas parlamentam, Āfrikas Savienības komisijai, Arābu Magreba savienībai, Apvienoto Nāciju Organizācijas Drošības padomei un Nacionālajai asamblejai un citām Mauritānijas varas iestādēm. [1] Pieņemta ĀKK un ES Apvienotajā parlamentārajā asamblejā 2008. gada 28. novembrī Portmorsbijā (Papua-Jaungvinejā). --------------------------------------------------